आग से हेयर कटिंग का हुनर मंसूर मतीन ने किसी से सीखा नहीं हैं, बल्कि खुद ही इजाद किया है। उन्होंने चर्चा के दौरान बताया कि एक बार वे सऊदी अरब में औजारों को वाष्पीकृत (स्टरलाइज) कर रहे थे तब उनके दिमाग में आग से हेयर कटिंग का विचार आया। इस विचार को अमली जामा पहनाने की उन्होंने कोशिशें की। इसके लिए सबसे पहले आठ पदार्थो को मिलाकर एक लेप बनाया, फिर घातु का कैप तैयार किया गया। इतना कुछ होने के बाद उन्होंने एक व्यक्ति पर परीक्षण किया उसमें मिली सफलता से उनका उत्साह दो गुना हो गया। बात आगे बढी और उन्होंने एक साथ तीन लोगों की आग से हेयर कटिंग करके सभी को चकित कर दिया। इसके बल पर उनका नाम लिम्का बुक ऑफ वर्ल्ड रिकार्ड में भी दर्ज हो गया हैं। मंसूर के इस हुनर को मध्य प्रदेश के राज्यपाल डॉ़ बलराम जाखड़, मुख्य मंत्री शिवराज सिंह चौहान सहित अनेक लोग सराह चुके हैं।